**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2020. június havi rendes ülésére**

**Javaslat a Savaria Turizmus Nonprofit Kft. Horizon2020-as pályázatban való részvételével kapcsolatos döntések meghozatalára**

Szombathely Megyei Jogú Város Önkormányzata felkérést kapott, hogy vegyen részt egy, a Horizon2020 program felhívására benyújtandó EUCULTOUR pályázat partnerségi körében. A pályázat az „innováció a slow turizmusban” témakörhöz kapcsolódik, kevésbé frekventált turisztikai célpontok innovatív, informatikai alapú fejlesztését célozza.

Szombathely városa a Szent Márton Zarándokút egyik végpontjaként a pályázatban a történelmi utakkal kapcsolatos szakmai munkacsomag középpontja. Az itt létrehozott fejlesztést a korzikai Szent Márton Kulturális Központ is tesztelni fogja.

Sikeres pályázat esetén Szombathely az alábbi projekttevékenységeket valósítja meg:

* innovatív informatikai eszközfejlesztés: a Szent Márton Európai Kulturális Útvonalon belül a Szombathely belvárosában húzódó Szent Márton Történelmi Sétaút mentén a szent életéhez kapcsolódó helyszínek kerülnek szimbolikusan bemutatásra. Ezeken a pontokon szenzorok kerülnek kihelyezésre, melyekhez olyan applikáció kapcsolódik, ami játékos formában és innovatív módon nyújt kulturális, turisztikai információt az egyes állomásokról az útvonal mentén haladó turistáknak.
* A pályázat keretében a Szombathelyt Jákkal összekötő Szent Márton kerékpározható útvonal meghatározása és hozzá szintén kerékpáros applikáció készítése is szerepel a megvalósítandó pályázati tevékenységek között.

A projekttel elérni kívánt cél a Szent Márton örökség turisztikai népszerűsítése, turistaforgalom generálása Szombathelyen és térségében.

A pályázat tartalmát és az elszámolási szabályokat megismerve a Savaria Turizmus Nonprofit Kft. bizonyult alkalmas partnernek. A Kft. ügyvezető igazgatójával, Grünwald Stefániával történt egyeztetést követően a részvételi szándékot a Kft. jelezte a pályázatírónak.

A partnerek részéről a részvétel feltétele volt egy szándéknyilatkozat aláírása, amely nem keletkeztet jogi és pénzügyi kötelmet, tehát pozitív támogatási döntés esetén sem jár szankcióval, ha – a Közgyűlés esetleges nemleges döntése alapján – a megvalósításban a Kft. nem vesz részt.

A pályázat benyújtásának határideje 2020. március 19. volt. Ahhoz, hogy a Turizmus Kft. a pályázatban szerepelhessen, szükséges volt a szándéknyilatkozatnak a közgyűlési döntést megelőző aláírása.

A projektben a Kft. projektrészének költségvetése 251,250 EUR, a futamidő 3 év. A megvalósításban a Kft. 2 alkalmazottja aktívan részt fog venni, bérük a projektben elszámolható. A projekt 100 %-os támogatású, a projekt egyéb adataitól függően a partnerek bizonyos arányú előlegre is jogosultak, így a megvalósítás pénzügyi szempontból nem fog nehézséget okozni.

A támogatói döntés 2020 decemberére várható.

Kérem a Tisztelt Bizottságot, hogy a fentiek alapján az előterjesztést megtárgyalni, és a határozati javaslatot jóváhagyni szíveskedjék.

**Szombathely, 2020. június „ ”**

**/: Dr. Horváth Attila:/**

**alpolgármester**

**HATÁROZATI JAVASLAT**

**..…/2020. (VI.23.) VISB. sz. határozat**

A Városstratégiai, Idegenforgalmi és SportBizottság javasolja a Közgyűlés számára a Savaria Turizmus Nonprofit Kft. részvételének támogatását a Horizon2020 EUCULTOUR projektben.

**Felelős:** Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője Grünwald Stefánia, a Savaria Turizmus Nonprofit Kft. ügyvezető igazgatója)

**Határidő:** aKözgyűlés 2020. június havi ülése